Il comant osovan al jere sul mont Toplj-Uork, intune malghe a une ore a pîts di Porzûs. I partigjans di Giacca a gjavarin lis armis De Gregori (cjapitani dai Alpins, barbe dal cjantautôr) e lu coparin, insiemit al comissari politic dal Partît d'Azion Gastone Valente (Enea), a un zovin di vincj agns Giovanni Comin (Gruaro, pene rivât) e a Elda Turchetti (che Radio Londre le veve batiade ""spie"" dai naziscj, ma secont i partigjans osovans e jere a puest). Chel altri comandant de la Osôf, Aldo Bricco (Centina), purpûr ferît a colps di mitraie al rivà a scjampâ. I gapiscj si faserin vierzi i magazens e cjaparin la robe rivade cuntun avion che al veve procurât la mission dal inglês Thomas Roworth (Nicholson), cjaparin presonîrs altris 16 osovans, tra lôr Guido Pasolini (Ermes), fradi di Pier Pauli, e forin puartâts al Bosc Romagn. Intai dîs subite dopo, daspò procès somari, a son stâts fusilâts (mancul doi che passarin cui Gap). In dut vincj muarts.